Zazarrade bacco tezape Zesopa oza panani Zerozareza madirrari.
Nauiza madizapa zodeodenicca dada toqquima Deocca tocarranipomarrarocca errete bacco tade.
Nazapa Zeso Deoza dada toqquimacca boroni inidi tetepini carrini onini Portico de Saromaoza ccarizarrari.
Nauizana zodeodenipa Zeso icauauarranimanaza uati icanaqquimanarraride:
—Nerrecoma teza ticca uima nauatoqquiri inaniuarrine?
Tiape Cristo-Mesia tirrezape iaza tia tecomeranissa tarri,
inarraro −quenade.
Naraha Zeso uati tade:
—Neza uati uati ohonanaua.
Naraha tiadenipe rrehe tiquenerrerani.
Arri ohonauato narrarope occa Abicca deni torreheza ohonauato narraro.
Arri occa nauatonirri qqui tiquenezape narrarorrinea arri occa uima nauatoqquiri tiquenarraroparri.
Naraha tiadenipe parrissa tiquenerrerani.
Occa eueue tiquerrena-rrerarraro.
Occa eueuepa ouatti nauatoqquiri naui.
Manaco oua naqui pouadeniza onocco rrizera tani.
Pouadenipa ouaza rrauirizarrari.
Ouape pouadeniza camittehe rriquerreranicca da onarizarraro.
Pouadenipa parra zoqquemanari-rrarauitoui.
Pouadenipa ouacauabaqquiuissa tarrari.
Ozepeccapa idinibaqquimana-rrarauitoui.
Arra ouaza toquerrenarraridenipa occa Abina ouaza inanarizarrari.
Occa Abina deni torrarrari.
Naraha bazima motadenipa arramani toquerrenaui.
Abi poua zepeza toquerrenazapa idinibaqquimana-rrarauitoui.
Oua occa Abi tezerrepe pina irrariqquirrarossa narraro −nade Zeso.
Nazapa zodeodeni siba nacca-cca quenapomade Zeso iquenaqqui-manauiuarrine.
Naraha Zesopa pouadeniza uati tade:
—Occa Abicca dacorehema madirraza uima bicanira onanarizarraro qqui tiquenarraroua.
Naraha nerrecoma narraro occa nauatonirri acconi oua tiquenaqquimananiuarrine?
−nade Zeso.
Naraha zodeodeni uati toquenade:
—Ticca nauatonirri bicani acconipe tiaza iboquerrerani.
Naraha Deoza tettipe oppina tarrarorrinena “Tia iquenaqquina” inarraro.
Tiape madirra tirreraha “Deo orrani” taterre neza −quenade zodeodeni.
Naraha Zeso pouadeniza uati tapomade:
—Maittaccazama Deopa madirra uima cacattemade toquerrenarrarideniza uati tarrari.
Poua Atti pouadeniza:
“Tiadenipe deodeni tiquerrenarraro,
ohonanade” naui nade Deo Poua Atti dozo naniccaza.
Arri Deo Atti dozo naniccaza nauatoqquiri inani.
Narraroza:
“Maizehe” inaniuarrine oppina tani.
Deopa pocca zossenirri carrimanarrarideniza uati tarrari.
Pouadeniza:
“Tiadenipe deodeni” naui nade Deo.
Naraha Deopa oua tocatterrizaza arrirraro namiza oua zosse naronarrari.
“Ouape Deo Bedi orrani” onarraroraha nerrecotoui ouaza:
“Tettipe oppina tani Deoza” tiquenarraro?
Occa nauatoue pina occa Abirrinessa nerrerezape ouaza parrissa tiquenerrerarri.
Naraha occa nauatoue pina occa Abirrinessa nezape narrarozana parrissa tiquenarri.
Ouattiza parrissa tiquenerrereraha niza tibodideni uatonissa tezape occa uima auato tanitoui.
Abipa ouaza,
ouape Abiza,
iape pina irrariqquirrarossa inarraro −nade Zeso.
Nazapa Zeso dama iquenapomauitouiraha toqquenaza zori tarraride.
Nazapa Zeso ueni Zorodao rrippeuarri toccanipomarrari.
Nauiza Zouao madirra passo dopaniza niqui niqui ihizanabaqquipo nauiza iborraride.
Nauiza madizapa madirra uapi taha Zeso qquide rraui torrarrari.
Nauizana Zouao Batista tauimari bodideni uatome-manaza uimahaha canarraride:
—Rrehe,
parrissa.
Zouaopa canauatori cana-rrararaha pocca uatinarrape Zeso tauimari uati tapouissa naderra −quenade.
Nazapa nauiza Zeso pouaza madirra uapi taha parrissa quenarraride.